แม่ทัพภาคที่ 3 ติดตามสถานการณ์ไฟป่าและหมอกควันในพื้นที่จังหวัดเชียงใหม่ สั่งการให้เพิ่มอากาศยานที่ใช้ในการโปรยน้ำเข้าพื้นที่
แม่ทัพภาคที่ 3 ลงพื้นที่จังหวัดเชียงใหม่ ติดตามสถานการณ์หมอกควันไฟป่าในพื้นที่           ภายหลังภาวะหมอกควัน ส่งผลกระทบต่อสุขภาพประชาชน แม่ทัพภาคที่ 3 ติดตามสถานการณ์ไฟป่าและหมอกควันในพื้นที่จังหวัดเชียงใหม่ หลังสถานการณ์หมอกควัน ค่าคุณภาพอากาศ และค่าฝุ่นละอองขนาดเล็กเกินค่ามาตรฐานส่งผลกระทบต่อสุขภาพประชาชน สั่งการให้เพิ่มอากาศยานที่ใช้ในการโปรยน้ำเข้าพื้นที่           พลโท ฉลองชัย ชัยยะคำ แม่ทัพภาคที่ 3 เปิดเผยภายหลังขึ้นบินสำรวจสถานการณ์หมอกควันและไฟป่าในพื้นที่จังหวัดเชียงใหม่ โดยกล่าวว่ากองทัพภาคที่ 3 จะเข้ามาสนับสนุนการทำงานของหน่วยงานที่เกี่ยวข้องในระดับพื้นที่อย่างเต็มรูปแบบอีกครั้ง โดยได้สั่งการให้เพิ่มอากาศยานของกองทัพบกเข้ามาในพื้นที่ของจังหวัดเชียงใหม่ เพื่อดำเนินการทิ้งน้ำดับไฟป่า ที่เกิดขึ้นในพื้นที่สูงชัน โดยดำเนินการควบคู่กับเจ้าหน้าที่เสือไฟ เจ้าหน้าที่ป่าไม้ อาสาสมัคร กำนัน ผู้ใหญ่บ้าน และกำลังทหาร ที่ยังคงเดินเท้าเข้าไปดำเนินการดับไฟในพื้นที่อย่างต่อเนื่อง และเฝ้าระวังการเกิดไฟป่าในพื้นที่ พร้อมได้ประสานขอให้กองทัพอากาศสนับสนุนเครื่องบินบรรทุกน้ำ หรือ บร.2 เข้ามาปฏิบัติการทิ้งน้ำในพื้นที่จังหวัดเชียงใหม่ เพื่อบรรเทาสถานการณ์ที่เกิดขึ้นในพื้นที่ของจังหวัดเชียงใหม่ โดยจะกลับเข้ามาประจำการในวันที่ 31 มีนาคม 2562           พร้อมขอความร่วมมือประชาชนหากพบการลักลอบเผาป่า และการเผาทุกชนิดในทุกพื้นที่ ขอให้แจ้งเจ้าหน้าที่เพื่อจะได้เข้าไปดำเนินการดับไฟและจับกุมผู้กระทำความผิดได้อย่างทันท่วงที ทั้งนี้ทุกภาคส่วนที่เกี่ยวข้องในระดับพื้นที่ ยังคงดำเนินการเข้มข้นในทุกมาตรการ ทั้งเรื่องของการบังคับใช้กฎหมายอย่างเข้มงวดกับผู้ที่ลักลอบเผาป่า ซึ่งผู้ว่าราชการจังหวัดเชียงใหม่ ได้สั่งการให้ดำเนินการตามกฎหมายอย่างเคร่งครัด ห้ามมิให้ละเว้น รวมถึงแจ้งเตือนประชาชนให้ดูแลสุขภาพและสวมหน้ากากอนามัย งดกิจกรรมกลางแจ้ง